,Na temelju članka 7. Zakona o kazalištima ( „Narodne novine“, broj 71/06, 121/13, 26/14 i 98/19) i članka 32. Statuta Grada Šibenika („Službeni glasnik Grada Šibenika“ broj 8/10, 5/12, 2/13, 2/18, 8/18 – pročišćeni tekst i 2/20), Gradsko vijeće Grada Šibenika, na 20.sjednici, od 16. lipnja 2020. godine, donosi

**ODLUKU**

**o izmjeni i dopuni Odluke o osnivanju kazališta – Hrvatsko**

**narodno kazalište u Šibeniku**

Članak 1.

U Odluci o osnivanju kazališta – Hrvatsko narodno kazalište u Šibeniku («Službeni glasnik Grada Šibenika», broj 5/10, 8/11, 9/13 i 4/19) članak 9. stavak 1. mijenja se i glasi:

„Kazališno vijeće Hrvatskog narodnog kazališta u Šibeniku ima pet članova od kojih tri imenuje predstavničko tijelo osnivača iz reda uglednih umjetnika i radnika u kulturi, koji nisu službenici nadležnog upravnog tijela, jedan član bira se iz redova kazališnih umjetnika, a jedan iz redova svih zaposlenika. Ako članu vijeća iz reda kazališnih umjetnika odnosno zaposlenika prestane rad, prestaje mu i članstvo u vijeću.“

Članak 2.

Članak 11. stavak 3., 4., 5., 6. i 7 mijenja se i glasi:

„Festivalsko vijeće ima 7 članova.

Ministar kulture po položaju je predsjednik Festivalskog vijeća.

Članovi Festivalskog vijeća po položaju su ministar kulture, gradonačelnik Grada Šibenika i župan Šibensko-kninske županije.

Dva člana Festivalskog vijeća imenuje ministar kulture iz redova istaknutih umjetnika i uglednih kulturnih djelatnika, na vrijeme od 2 godine s mogućnošću ponovnog imenovanja.

Dva člana Festivalskog vijeća imenuje Grad Šibenik iz redova istaknutih umjetnika i uglednih kulturnih djelatnika, na vrijeme od 2 godine s mogućnošću ponovnog imenovanja.

Članak 3.

Članak 12. mijenja se i glasi:

„Festivalsko vijeće donosi program Festivala i financijski plan na prijedlog ravnatelja Hrvatskog narodnog kazališta u Šibeniku, prati njegovo ostvarivanje, razmatra i usvaja izvješće o ostvarivanju programa i financijskog plana Festivala koje podnosi ravnatelj, usvaja programski okvir i nacrt financijskog plana Festivala te obavlja i druge poslove.“

Članak 4.

U članku 19. dodaje se stavak 3. koji glasi:

„ Kazališno vijeće prije donošenja Statuta, Pravilnika o radu i Pravilnika o plaćama i materijalnim pravima radnika, te izmjena i dopuna Statuta i navedenih općih akata dužno je pribaviti suglasnost osnivača“.

Članak 5.

Ova Odluka stupa na snagu dan nakon objave u «Službenom glasniku Grada Šibenika».

KLASA: 612-01/20-01/07

URBROJ: 2182/01-02/1-20-2

Šibenik, 16. lipnja 2020.

GRADSKO VIJEĆE GRADA ŠIBENIKA

PREDSJEDNIK

dr. sc. Dragan Zlatović,v.r.